stanford-oval/wikipedia huggingface dataset:
חטיבת החילוץ וההדרכה במלחמת חרבות ברזל
משימת פינוי ישובי הצפון

ב-20 באוקטובר הודיעה רשות החירום הלאומית (רח"ל) במשרד הביטחון על הפעלת תוכנית ״מרחק בטוח״ לפינוי יישובים בגבול הצפון לבתי הארחה במימון המדינה. כ-15 אלף איש מכ-5,000 משפחות בקריית שמונה היו אמורים להתפנות לחדרי מלון ברחבי הארץ שהוקצו על ידי המלונות באמצעות התאחדות המלונות ומשרד התיירות. זו הייתה משימה פינוי הגדולה ביותר שידעו מדינת ישראל וצה״ל. ב-23 באוקטובר, כארבעה ימים לאחר שהחל פינוי ישובי קו הצפון, ובתוכם קריית שמונה, הקצה פיקוד הצפון של פיקוד העורף למשימה זו את מפקדי ולוחמי "בית הספר למקצועות" של חטיבת החילוץ, לסיוע בניהול המבצע למתן סיוע חירום בפינוי לתושבים בקריית שמונה שזקוקים לכך ושיבוצם לבתי מלון שונים. העברת המשימה לצה"ל נעשתה לאחר עומס רב של פניות למרכזייה העירונית חדר מלחמה (חמ״ל) סוכנות הנסיעות אמסלם טורס, שסייעה לעירייה לנהל את פינוי התושבים. צוות לוחמי הגדוד בנה ותכנן בנוהל קרב מזורז תוכנית מלאה שמפרטת את פינוי קריית שמונה, וזאת בשיתוף פעולה עם יחידת הקישור לרשות המקומית ועיריית קריית שמונה. המשימה בעיקרה התמקדה באזרחים בשל הקושי הרגשי לפנות את אזור המגורים והבית לתקופה לא ידועה.. מעל 85 אחוזים מהתושבים פונו, רבים מהנותרים הם עובדים חיוניים שהיו מוכרחים להישאר. יחד איתם מדור הכשרות יסוד, מדור הכשרות חילוץ ואב״כ ביצעו משימות מענה אזרחים בסוגיות מורכבות של התגוננות ושהייה במרחב, ואף במצבים בהם אזרחים היו נצורים בביתהם.
לחימה והגנה בחזיתות נוספות > חטיבת עציון

ב 29 בינואר מחבל חמוש בסכין ניסה לדקור את הלוחמים שהגנו על ציר מעמדה צבאית בתקוע הערבית שבחטיבת עציון. מפקד ושתי לוחמות מגדוד תבור, חתרו למגע והגיבו בירי לעבר המחבל החמוש וחיסלו אותו.
לחימה והגנה בחזיתות נוספות > חזית הצפון

ב-19 בנובמבר הוקפץ צק"פ של גדוד תבור לתת מענה לקריסת מבנה על כוח של צהל מאוגדה 98 ששהה בשטח לבנון.
לקריאה נוספת

יואב זיתון, "מבצע שוקרון", ידיעות אחרונות, מוסף 7 ימים, 22 בדצמבר 2023, עמ' 28–32.
רתם איזק, "המחלצים מהתופת", ידיעות אחרונות, המוסף לשבת, 2 בפברואר 2024, עמ' 16–18.
מלח פלור דה סל

| --- | --- |

הפקת מלח פלור דה סל
 
 מאכלים
 סוג:  sea salt 
 מוצא:  צרפת
 אופן הגשה:  מלח גימור
 מרכיבים עיקריים:  מלח
 
פלור דה סל (בצרפתית: Fleur de sel, "פרח המלח"; נהגה לעיתים גם: פלור דה סאל, פלור דה סול) הוא מלח ים אטלנטי, המופק בתהליכים מורכבים.
פלור דה סל הופק כבר מימי קדם והוזכר על ידי פליניוס הזקן בספרו "תולדות הטבע". אף על פי שבאופן מסורתי הייעוד העיקרי שלו כנראה לא היה המלחת מזון, אלא הוא שימש כתרופה לטיהור ולטיפול משחתי.
פלור דה סל שייך לקבוצת המלחים הנקראים "מלחי גימור" (באנגלית: Finishing Salts) ובימינו נהוג להשתמש בו כמלח תיבול לצורכי טעם בהוספה למאכלים שונים או לקישוט מאכלים. מבין מלחי היוקרה הוא נחשב לידוע והאציל מכולם. המלח ארומטי ובעל ניחוח של סיגליות, הוא נמס מהר יותר במים ממלחים אחרים וחסר מרירות. נקשרות לו גם תכונות בריאותיות בזכות שפע המינרלים שהוא מכיל.
מקור השם

מקור השם בצורת הדפוסים דמויי הפרחים הגבישיים בקרום המלח. השם במקור מצרפתית: Fleur de sel, שמשמעותו המילולית היא "פרח המלח". זו משמעות הביטוי גם בשפות אחרות, למשל פורטוגזית, ספרדית וקטלאנית; (הגייה בצרפתית: flœʁ də sɛl). צורתו של המלח היא כקרום דק ועדין המתאדה על פני השטח.
הפקת פלור דה סל

אחת השיטות להפקת מלח בישול היא שאיבת מי ים לאגני ביצה מלוחה או לבריכות אידוי למלח כדי לאפשר למים להתאדות, ולהשאיר אחריהם את המלח שהומס בהם. כאשר המים מתאדים, רוב המלח שוקע על החלק התחתון של כלי האיסוף, אבל ישנם גבישי מלח שצפים על פני המים, מה שגורם להיווצרות קרום עדין של גבישי פירמידה מורכבים.
העידון של פלור דה סל מחייב עיבוד ידני, לכן ההפקה שלו נעשית בשיטות קלאסיות תוך שימוש בכלים מסורתיים. בצרפת העובדים שאוספים את ה"פלור דה סל" נקראים "פלורדיירים", והם עוסקים בהפקת המלח באמצעות מגרפה מעץ הנקראת "לוס-פלר" כדי לגרוף את המלח בעדינות מהמים. בפורטוגל במקום מגרפת העץ משתמשים במסננת בצורת פרפר הנקראת "בורבולטה". לאחר מכן מכניסים את המלח לקופסאות מיוחדות, כדי שיתייבש בשמש וכדי להימנע מנזקים שעלולים להיגרם לפתיתי המלח בזמן האריזה. מבחינה היסטורית, מי שהיו אחראים על הפקת ה"פלור דה סל" היו נשים, מכיוון שנהוג היה להאמין שמאחר ומדובר בגבישי מלח עדינים ביותר, מי שצריך לאסוף אותם ולטפל בהם הם "המין העדין יותר" (נשים). מכיוון שגבישי המלח מופרדים מהמים בביצות המלח כשם ששמנת מופרדת מחלב, פלור דה סל נקרא גם "הקרם של מחבתות המלח" ו"הקוויאר של מלחי הים".
ניתן לאסוף מלח פלור דה סל רק כאשר מזג האוויר הוא שמשי מאוד, יבש ועם רוחות איטיות ויציבות. בגלל אופי היווצרותו, מיוצר המלח בכמויות קטנות. באזור Guerande בחבל הארץ ברטאן בצרפת, כל ביצת מלחים מייצרת רק קילו אחד ליום. בגלל סיבות אלו, כמו גם העבודה הרבה שדורשת הפקתו, פלור דה סל נחשב ליקר ביותר מבין המלחים.
מאפיינים

השיטה הייחודית להפקתו יוצרת גבישים לא אחידים. במלח זה גבוהים אחוזי הלחות בהרבה מאשר במלח רגיל (עד 10% לעומת 0.5% במלח רגיל), מה שמאפשר לגבישים להידבק יחד בצורות דמויות פתיתי שלג. הלחות גורמת לכך שפלור דה סל לא יתמוסס מיד על הלשון, כך שהטעם מתמשך. כמו כן, מכיוון שאינו מזוקק, הוא לא מכיל רק נתרן כלורי אלא גם מינרלים אחרים, כמו סידן ומגנזיום כלוריד, שמעניקים לו טעם עדין ומורכב יותר. מינרלים אלו גורמים לו להיות מלוח יותר ממלחים אחרים ומעניקים לו את מה שתואר כ"טעם של ים". שאריות תכולת המינרלים במלח תלויים במיקום בו מופק המלח, ולכן הטעם שלו משתנה בהתאם לנקודה בה הוא מופק.
בניגוד למלח שולחן רגיל, צבעו של פלור דה סל אינו לבן טהור בדרך כלל, אלא נוטה לגווני אפור בהיר או בז', או צבע שנע בין לבן-ורוד ללבן-כסוף. גוני הוורוד יכולים לנבוע מנוכחות דלינאלינה סלינה, סוג של מיקרו-אצה ורודה הנפוצה בביצות. עם זאת צבעו של ה"פלור דה סל" שמקורו בריה פורמוסה בפורטוגל הוא לבן.
לפלור דה סל מתייחסים כאל תוצר חקלאי נדיר. בשנת 2011 בדקו חוקרים מאוניברסיטת רְאוּנְיוֹן הצרפתית דגימות של פלור דה סל שנאספו בבריכות ובחנויות שמוכרות אותו ומצאו שם שרידי חומרים אורגנים כמו קרוטונואידים, פיגמנטֵי צבע שנמצאים גם בגזר, פירות הדר ודבש. חוקרים סבורים שמקורם ביצורים החיים בבריכות האידוי, כמו מיקרואורגניזמים חד תאיים, אצות מיקרוסקופיות וחיידקים שונים, שייצרו בגופם את החומרים האלה. לדעת החוקרים, בבריכות שונות ובאזורים שונים גדלים אורגניזמים שונים מעט, והבדלי הצבע והטעם במלחים השונים נובעים כתוצאה מההבדלים בין האורגניזמים החיים האלו.
מאפיינים > שימושים

רק כ-5% מהמלח המופק משמש לבישול ולרוב משתמשים בו לתיבול מזון. הוא אינו משמש במקום מלח רגיל בתהליך הבישול ונהוג להוסיפו מעט לפני ההגשה, כמו קישוט, כמלח גימור, כדי להגביר את טעמם של מאכלים שונים, כמו: ביצים, דגים, בשר, ירקות, שוקולד וקרמל.
הרכב מינרלי

מכיוון שהוא מופק באופן טבעי מהים ולרוב אינו מזוקק, פלור דה סל מורכב יותר מבחינה מינרלית מאשר מלח שולחן נפוץ. לדוגמה תכולת המינרלים לפי ניתוח כימי של פלור דה סל המיוצר על ידי חברת Marisol הפורטוגלית:
| המִינֵרָלִ | כַּמוּת |
| --- | --- |
נתרן כלורי: 97% (בחומר יבש)
לַחוּת: 6.5%
סִידָן: 0.1%
מגנזיום: 0.4%
אֶשׁלָגָן: 0.2%
בַּרזֶל: 5 מ"ג / ק"ג
בלתי מסיסים: פחות מ-0.02%
איוול קניוול

| --- | --- |

 לידה:  17 באוקטובר 1938 ביוט, ארצות הברית 
 פטירה:  30 בנובמבר 2007 (בגיל 69) קלירווטר, ארצות הברית 
 שם לידה:  Robert Knievel 
 מדינה:  ארצות הברית 
 מקום מגורים:  ביוט 
 השכלה:  Butte High School 
 השקפה דתית:  נצרות 
 www.evelknievel.com
 
רוברט קרייג קניוול (באנגלית: Robert Craig "Evel" Knievel;‏ 17 באוקטובר 1938 – 30 בנובמבר 2007), שנודע בכינוי "איוול קניוול", היה פעלולן אופנועים אמריקאי פופולרי בשנות השישים ובשנות השבעים של המאה ה-20.
קניוול הגיע לשיא הפופולריות שלו בשנות ה-70, אז נעשו על דמותו שני סרטי קולנוע (1971 ו-1977) והחלו להימכר מוצרים נלווים. האופנוע ששימש אותו בפעלוליו מוצג במוזיאון ההיסטוריה של הסמית'סוניאן. לאורך שנות חייו הוא שבר 433 עצמות, ובשל כך נכלל שמו בספר השיאים של גינס. הוא היה מעורב גם ב-38 תאונות בגלל הפעלולים שביצע.
גם בנו של קניוול, רובי, היה פעלולן אופנועים מקצועי.
ביוגרפיה > תחילת דרכו

קניוול נולד וגדל בעיירה ביוט (Butte) במונטנה. הוריו התגרשו בגיל צעיר, והוא עבר להתגורר עם סבו וסבתו. בגיל צעיר החל לבצע פעלולים עם האופניים שלו. את האופנוע הראשון שלו קיבל בגיל 13. הוא היה ספורטאי פעיל בבית הספר התיכון, בו למד ועסק בעיקר בקפיצות סקי והוקי קרח. לאחר סיום לימודיו התגייס לצבא ארצות הברית, ובזכות כישוריו צורף לנבחרת האתלטיקה בתחום הקפיצה במוט. לאחר שחרורו הוא חזר לביוט, שם נישא ללינדה ג'ואן בורק ב-1959.
ב-1962 שבר קניוול את עצם הבריח ואת הכתף במהלך אליפות אופנועים, ולאחר החלמתו החל לעבוד כסוכן ביטוח על מנת לסייע בפרנסת המשפחה. הוא היה אחד הסוכנים המצליחים בחברה שבה עבד, אך התפטר ממנה לאחר שההנהלה סירבה לקדמו לתפקיד סגן נשיא החברה.
קניוול החליט לעבור ביחד עם משפחתו לעיר מוזס לייק שבמדינת וושינגטון. ב-1965 הוא פתח שם סוכנות לאופנועי הונדה, וניסה לקדם את ענף מרוצי המוטוקרוס. הוא לא זכה להצלחה רבה בגלל חוסר האמון שרחשו לאיכות האופנועים היפניים ורגשות הטינה שנותרו כלפי יפן לאחר מלחמת העולם השנייה, ובסופו של דבר נאלץ לסגור את העסק. לאחר סגירת העסק החל לעבוד בחנות אופנועים בעיר סאניסייד, וגילה כי הוא מוכשר בקפיצה עם אופנוע מעל מכוניות חונות. ג'ים פומרוי, אחיו של בעלי החנות ואופנוען מוטוקרוס ידוע, היה זה שלימד את קניוול באותה תקופה כיצד לבצע פעלול של הרמת גלגל האופנוע ולרכב בעמידה על המושב.
ביוגרפיה > שיא הקריירה

קניוול לא הצליח למצוא דרך כלשהי לפרנס את משפחתו, והחליט לבצע פעלולים בדומה למופע שראה בילדותו. את המופע הוא נאלץ לקדם בעצמו, ובמהלכו קפץ עם האופנוע שלו מעל עשרים מכלים שבהם היו עכסנים ושתי פומות.
הוא הבין כי לצורך שיפור הרווחים ממופעיו יהיה עליו לשכור צוות הפקה מקצועי, על מנת שהוא יוכל להתמקד בפעלולים. הוא חתם על חוזה חסות עם בוב בלייר, שסיפק לו את האופנועים הדרושים תמורת שינוי שם המופע מ-"Bobby Knievel and His Motorcycle Daredevils Thrill Show" ל-"Evil Knievel and His Motorcycle Daredevils". קניוול חשש כי השם החדש יקנה לו תדמית של אדם רשע (Evil באנגלית הוא רשע), ושכנע את בלייר להשתמש בשם איוול קניוול בלבד.
קניוול החל להופיע לבד ב-1966. במופע הסולו שלו בגרנדה שבקליפורניה, שכוסה מבחינה תקשורתית על ידי רשת ABC, הוא קפץ מעל 16 מכוניות. ב-1 בינואר 1968 ניסה קניוול לבצע קפיצה מעל מלון סיזרס פאלאס שבלאס וגאס, אך לא הצליח לעבור את 46 המטרים הדרושים והתרסק. כתוצאה מהפגיעה הוא שבר את אגן הירכיים, עצם הירך, פרק כף היד, שני הקרסוליים, והיה בתרדמת במשך 29 ימים.
בינואר 1971 קפץ קניוול מעל ל-13 מכוניות, במופע שנערך בפני 60 אלף צופים באסטרודום (Astrodome) שביוסטון. במופע בקנדה, שנערך חודש לאחר מכן, שבר את השיא של עצמו כאשר קפץ מעל 19 מכוניות. בנובמבר 1973 הצליח קניוול לקפוץ מעל ל-50 מכוניות בלוס אנג'לס.
בטיסה בחזרה לביוט, לאחר אחד ממופעיו, הבחין קניוול בקניון הנחש שבאיידהו. הוא רכש חלקת אדמה מול הקניון, במיקום שממנו ניתן היה לבצע קפיצה מעל הקניון. לצורך כך הוא שכר את מהנדס האווירונאוטיקה דאג מלוויקי, על מנת שזה יבנה עבורו רקטה שתוצמד לאופנוע ותשמש אותו במהלך הקפיצה.
הוא ביצע את הקפיצה ב-8 בספטמבר 1974, וחלף על פני מרחק של 500 מטרים בשידור ישיר בתחנות טלוויזיה רבות ברחבי ארצות הברית. אולם, במצנח שלקח עמו אירע כשל שגרם לפתיחתו, וכתוצאה מהדף האוויר הרכב נסחף בחזרה אל תוך הקניון אף על פי שהצליח לבצע את הקפיצה.
בשנים שלאחר מכן המשיך קניוול לבצע פעלולים מורכבים, כגון קפיצה מעל 13 אוטובוסים דו-קומתיים, במופע שנערך מול 90,000 צופים באצטדיון ומבלי הישן שבלונדון ב-31 במאי 1975. קניוול נכשל בנחיתה, התרסק ושבר את אגן הירכיים שלו פעם נוספת. ב-25 באוקטובר 1975 הוא ערך מופע באוהיו, ובמהלכו הצליח לקפוץ מעל 13 אוטובוסים.
ביוגרפיה > השנים האחרונות

ב-1976 נפצע קניוול באורח אנוש לאחר שניסה לקפוץ מעל מכל מלא כרישים בשיקגו. כתוצאה מהפגיעה הוא ספג נזק מוחי ושברים בשתי ידיו, והחליט לפרוש בגיל 38.
בשנות ה-80, בעודו מחלים מהפציעה האחרונה, פורסמה ביוגרפיה של קניוול מאת שלדון סולטמן. סולטמן הציג את קניוול באור שלילי וטען כי הוא צרך סמים ונהג להתעלל במשפחתו. קניוול הפצוע טס לקליפורניה על מנת להתעמת עם סולטמן, שבאותה תקופה היה סגן נשיא חברת פוקס המאה ה-20. קניוול וחבר נוסף שהיה עמו תקפו את סולטמן בחניון שמחוץ למזנון האולפנים, וגרמו לו לפציעות קשות שבגללן נזקק לניתוחים רבים. ספרו של סולטמן הורד מהמדפים לאחר שקניוול איים לתבוע את המוציא לאור. קניוול נשפט על מעשיו ב-14 באוקטובר 1977, הורשע בדין ונדון לחצי שנת מאסר בפועל בכלא המחוזי.
קניוול עבר השתלת כבד ב-1999, לאחר שלקה במקרה חמור של דלקת כבד. באותה שנה הוא נישא לקריסטל קנדי, שנתיים לאחר שהתגרש מלינדה ג'ואן בורק. נישואים אלה היו קצרים בהרבה, ונמשכו שנתיים בלבד. בריאותו התדרדרה בשנות חייו האחרונות. הוא סבל מסוכרת ומלייפת ריאתית אידיופטית (מחלה בלתי ניתנת לריפוי הפוגעת במערכת הנשימה), שגרמה לבסוף למותו ב-30 באוקטובר 2007, בקלירווטר שבקליפורניה.
אזכורים בתרבות

דמותו של קניוול זכתה לחיקוי פרודי בפרק "Bart the Daredevil" מהעונה השנייה של משפחת סימפסון. במהלך הפרק הוצג קניוול כ"קפטן לאנס מורדוק", פעלולן אופנועים נועז אשר נותן לבארט סימפסון השראה לבצע פעלולים בעזרת הסקייטבורד שלו. בשיא הפרק מנסה בארט לקפוץ מעל הקניון של ספרינגפילד, כחיקוי פרודי לקפיצה מעל קניון הנחש. הומר מצליח לעוצרו ברגע האחרון, אך בטעות מבצע את הקפיצה בעצמו ונופל לתוך הקניון.
הסרט "איוול קניוול (אנ')" (1971) בכיכובם של ג'ורג' המילטון וסיו ליון.
דמותו של קניוול הופיעה גם בסרט הקולנוע "הוט רוד" שיצא לאקרנים ב-2007. במהלך הסרט עורך הגיבור מופע ראווה שבו הוא קופץ עם אופנוע מעל 15 אוטובוסים, על מנת לגייס מימון לניתוח חירום להצלת חיי אביו.
קניוול מוזכר בשיר Riding the Scree של להקת הרוק המתקדם ג'נסיס באלבום הקונספט The Lamb Lies Down on Broadway.
בסדרה איך פגשתי את אמא, בפרק האחרון של העונה הרביעית, מארשל מתכנן לקפוץ מגג אחד לגג אחר המרוחק שלושה מטרים, לילי אשתו נוזפת בו ובתגובה הוא מזכיר את קניוול ואירוע הקפיצה ב"קניון הנחש".
בסרט ארמגדון, איי. ג'יי. פרוסט מקבל השראה מאיוול קניוול כדי לחצות קניון עמוק במיוחד על פני המטאור שעומד להתרסק על כדור הארץ.
בסרט ברוכים הבאים לזומבילנד "קולומבוס" עולה על האופנוע ומתחיל לנסוע לפארק השעשועים כדי להציל את הבנות התקועות במתקן הבלאק ממבה, ומוקפות זומבים אך נופל כמעט מיד ונכנס בשיח. בתגובה "טאלאהאסי" אומר לו לעלות למכונית.
בסדרה חברים (בעונה העשירית בפרק השלישי) אמנדה בופאמונטיזי (בגילומה של ג'ניפר קולידג') התרברבה בפני פיבי ומוניקה שקיימה יחסי מין עם איוול קניוול.
הערות שוליים

↑  כתבה באתר הסמית'סוניאן
| --- | --- |
בקרת זהויות :  BnF: cb14194048q (data)  GND: 12195787X  ISNI: 0000 0000 2012 2583  LCCN: n79078698  LNB: 000268630  NLK: KAC2020S3972  VIAF: 2681365   WorldCat (עם VIAF): 2681365
איטליה ריצ'י

| --- | --- |

 לידה:  29 באוקטובר 1986 (בת 38) ריצ'מונד היל, קנדה 
 שם לידה:  Stephanie Italia Ricci 
 מדינה:  ארצות הברית, קנדה 
 תקופת הפעילות:  מ-2007 
 מקום לימודים:  אוניברסיטת קווינס 
 בן או בת זוג:  רובי אמל (15 באוקטובר 2016–?) 
 מספר צאצאים:  1 
 פרופיל ב-IMDb
 
סטפני איטליה ריצ'י (באיטלקית: [iˈtaːlja ˈrittʃi]; נולדה ב-29 באוקטובר 1986) היא שחקנית קנדית-אמריקאית. היא ידועה בזכות תפקידה בסדרת הטלוויזיה "Chasing Life" בשנים 2014–2015, ובגילומה של ראש הסגל הבית הלבן והיועצת המיוחדת אמילי רודס בסדרת הדרמה הטלוויזיה "השורד המיועד" משנת 2016 עד 2019.
קריירה

ריצ'י עשתה את הופעת הבכורה הגדולה שלה במשחק בשנת 2007, בסרט "אמריקן פאי מציגים: בית בטא". לאחר מכן שיחקה בתפקיד חוזר בסדרת הטלוויזיה בהפקת Disney XD "ארון סטון". ריצ'י הופיעה גם בקליפ "Hate" של פליין וייט טיז בתור החברה לשעבר.
במהלך 2009, ריצ'י החלה הופיעה בסדרות טלוויזיה רבות בהן "איך פגשתי את אמא", "האוס" ו"גריק". במהלך אותה שנה, היה לה תפקיד חוזר בסדרה "Secret Girlfriend" ששודרה בערוץ קומדי סנטרל בתור סשה. בשנת 2010 היא שיחקה בסדרת האקשן "Unnatural History". היא גם הופיעה בפרסומת של Clean & Clear בתור עצמה. בשנת 2011, היא הופיעה בסרט הקצר "Valediction". ב-2013 הופיעה ריצ'י בתפקיד קטן בסרט הביכורים של ג'וזף גורדון-לוויט, "דון ג'ון".
מ-2014 עד 2015, היא כיכבה בתור אפריל קארבר בסדרת הטלוויזיה "Chasing Life". ריצ'י הצטרפה לקאסט של "סופרגירל" ב-7 בדצמבר 2015 בתור שייבון סמיית'/סילבר באנשי. בספטמבר 2016, ריצ'י לוהקה לאחד מהתפקידים הראשיים בסדרת הדרמה הפוליטית של ABC, "השורד המיועד", בתפקיד אמילי רודס. הסדרה חודשה על ידי נטפליקס לעונה שלישית שהוקרנה לראשונה ב-7 ביוני 2019. הסדרה לא חודשה לעונה רביעית.
היא גם הופיעה בסרטים בערוץ הולמרק, בהם "Rome in Love" ו-"Love in" Winterland" לצד צ'אד מייקל מארי.
חיים אישיים

איטליה ריצ'י נולדה בשם סטפני ריצ'י בריצ'מונד היל, אונטריו, והיא ממוצא איטלקי. היא סיימה את לימודיה באוניברסיטת קווינס שם התמחתה בעמותות צדקה ללא מטרות רווח כמו "Water Can", שחפרה ושיפצה בארות מים באפריקה. ריצ'י הייתה שגרירת "Stand Up To Cancer" ותומכת בקרן לחקר סרטן השחלות.
ריצ'י החלה לצאת עם השחקן הקנדי רובי אמל ביולי 2008. הם התארסו ב-19 באוגוסט 2014, ונישאו ב-15 באוקטובר 2016. בנם הראשון, בנם, נולד בספטמבר 2019. ריצ'י ואמל הפכו שניהם לאזרחי ארצות הברית בינואר 2020.
פילמוגרפיה > קולנוע

| שנה | כותרת | תפקיד | הערות |
| --- | --- | --- | --- |
| 2007 | אמריקן פאי מציגים: בית בטא | לורה ג'ונסון | ישירות לווידאו |
| 2008 | The Death of Indie Rock | דיאן |  |
| 2012 | Valediction | אריקה | סרט קצר |
| 2013 | דון ג'ון | ג'ינה |  |
| 2013 | Dean Slater: Resident Advisor | סמנתה מונטן |  |
| 2014 | The Remaining | אליסון |  |
פילמוגרפיה > טלוויזיה

| שנה | כותרת | תפקיד | הערות |
| --- | --- | --- | --- |
| 2009 | ארון סטון | צ'ייס רייבן ווד | תפקיד חוזר (עונה 1), 5 פרקים |
| 2009 | איך פגשתי את אמא | בחורה יפה | פרק אחד |
| 2009 | האוס | קצינת הגירה מס' 2 | פרק אחד |
| 2009 | גריק | דליה | פרק אחד |
| 2009 | Secret Gairlfirend | סשה | תפקיד חוזר (עונה 1), 6 פרקים |
| 2010 | טרו ג'קסון | עצמה | פרק אחד |
| 2010 | Unnatural History | מגי ווינוק | תפקיד ראשי |
| 2012 | CSI | ונסה דרייק | פרק אחד |
| 2014–2015 | Chasing Life | אפריל קארבר | תפקיד ראשי  מועמד – פרס מייפל הזהב לשחקן העולה החדש של השנה בסדרת טלוויזיה ששודרה בארצות הברית (2015) |
| 2015 | Fatal Memories | סאטון רוברטס | סרט טלוויזיה |
| 2016 | סופרגירל | שייבון סמיית'/סילבר באנשי | תפקיד חוזר (עונה 1), 5 פרקים |
| 2016–2019 | השורד המיועד | אמילי רודס | תפקיד ראשי |
| 2016 | Late Bloomer | ג'ני טאפט | סרט טלוויזיה (ערוץ הולמרק) |
| 2019 | Rome in Love | אמיליה טייט | סרט טלוויזיה (ערוץ הולמרק) |
| 2020 | אהבה מתחת לאפס | אליס 'אלי' וילסון | סרט טלוויזיה (ערוץ הולמרק) |
| 2021 | הרופא הטוב | טארין ווילקי | פרק אחד |
| 2021 | Don't Go Breaking My Heart | מירנדה | סרט טלוויזיה (ערוץ הולמרק) |
| 2022 | המשובשים | ד"ר סידני בורק | תפקיד ראשי |
אתגר הדיונון

| --- | --- |
 מבוסס על:  "משחק הדיונון"
 סוגה:  תוכנית מציאות
 זוכים:  מאי וילאן / 287
 פרסים:  4.56 מיליון דולר
 ארץ מקור:  בריטניה בריטניה
 שפות:  אנגלית
 מספר עונות:  1
 מספר פרקים:  10
 הפקה
 מפיקים בפועל:  ניקולה בראון טים הארקורט ג'ון היי טוני אירלנד אנה קיד סטיבן למברט לואיז פיט ניה ימאה סטיבן ימאה
 חברת הפקה:  סטודיו לאמברט דה גארדן
 אורך פרק:  40–57 דקות
 שידור
 רשת שידור:  נטפליקס
 תקופת שידור מקורית:  22 בנובמבר 2023 – הווה
 קישורים חיצוניים
 דף התוכנית ב-IMDb
 
אתגר הדיונון (באנגלית: Squid Game: The Challenge) היא תוכנית מציאות בריטית המבוססת על סדרת הטלוויזיה הדרום קוריאנית "משחק הדיונון". בתוכנית משתתפים 456 שחקנים שמתחרים על 4.56 מיליון דולר, הפרס הכספי השני הגדול ביותר בתולדות תוכניות הריאליטי (אחרי Beast Games).
המקור של נטפליקס הופק כשיתוף פעולה בין חברות הפקת טלוויזיה עצמאיות סטודיו למברט ודה גארדן, כאשר סטודיו למברט מוביל את ההפקה הפיזית בבריטניה. חמשת הפרקים הראשונים של התוכנית שוחררו ברחבי העולם ב-22 בנובמבר 2023 בנטפליקס. פרקים 6–9 שוחררו ב-29 בנובמבר, בעוד פרק 10, הגמר, ישוחרר ב-6 בדצמבר (7 בדצמבר בישראל).
תוך שלושה ימים משחרורה, התוכנית הפכה למקום הראשון בנטפליקס ב-76 מדינות, כולל ארצות הברית ובריטניה.
ב-6 בדצמבר 2023, לפני יציאת סיום העונה הראשונה, הודיעה נטפליקס על הזמנת עונה שנייה.
פורמט

456 שחקנים מתחרים כדי לזכות ב-4.56 מיליון דולרים אמריקאים (כ-3.6 מיליון ליש"ט), הקאסט הגדול ביותר והפרס הכספי היחיד בהיסטוריה של תוכניות המשחקים, שיא ששובר את שיא הפרס הקודם של אנדרו קראביס שזכה ב-2,600,000 דולר ב"חידון מיליון השניות".[דרוש מקור] באמצעות סדרה של משחקים, כל שחקן נדחק לגבולותיו ונאלץ לשאול את עצמו כמה רחוק הוא ילך כדי לנצח.
משחקים

שחקנים הודחו בשני הסיבובים הראשונים ובסיבוב הרביעי על ידי "ירייה" (קפסולות דיו במדים שלהם).
משחקים > דג מלוח

ב"דג מלוח" לשחקנים היו חמש דקות לחצות את המסלול בלי מבלי להיתפס על ידי הרובוטית.
משחקים > דג מלוח > מבחן סודי

תוך כדי קילוף הגזרים לארוחת הצהריים, לדני (134) וקייל (101) ניתנה אפשרות להעניק יתרון למשתתף במשחק הבא, או להדיח משתתף מהתחרות. הם בחרו להדיח את מוטי (200).
משחקים > דלגונה

לפני המשחק, השחקנים התבקשו לעמוד בארבע שורות נפרדות. שחקן אחד מכל שורה התבקש להסכים לאילו קבוצות (כולל עצמן) יוקצו ארבע צורות הדלגונה. כשארבעת השחקנים לא הצליחו להגיע להסכמה תוך שתי דקות, הם הודחו. בסופו של דבר, לאחר שלושה סבבי החלטות, ספנסר (299), צ'ארלי (344), ברייטון (432) ומארק (452) הצליחו להגיע להחלטה. לאחר מכן הוטלו על השחקנים לחרוט את הצורה בממתק דלגונה בעזרת מחט. במשחק זה, נטע (193), השחקן הישראלי היחיד בתחרות הודח.
משחקים > דלגונה > מבחן הטלפון

לאחר משחק הדלגונה, ניצב טלפון במעונות. חוסניין (198) הרים את הטלפון כשצלצל ונאמר לו שאם לא יצליח לשכנע שחקן אחר להרים את הטלפון, הוא יודח. חוסניין (198) לא הצליח במבחן והודח.
משחקים > צוללות

השחקנים היו צריכים ליצור שמונה קבוצות מחולקות באופן שווה. לאחר מכן כל קבוצה התמודדה מול קבוצה אחרת שתשחק את המשחק הבא, צוללות. לאחר בחירת קפטן וסגן, הצוותים היו צריכים להציב סירות על לוח משחק ולהושיב שחקנים בסירות. כאשר כל הסירות הונחו, צוותים ירו "רקטות" לעבר לוח המשחק של הצוות השני כדי להטביע את הספינות. הקבוצה הראשונה שהטביעה שתי ספינות ניצחה בסבב. כל השחקנים בספינות טבועות והקפטן והסגן של הקבוצה המפסידה הודחו, בעוד שכל שאר השחקנים (כולל שחקני הקבוצה המפסידה בסירות ששרדו) עברו לסיבוב הבא.
משחקים > צוללות > מבחן הצבעה

נאמר לשחקנים שכל אחד מהם יעמיד להדחה. שלושת המועמדים להדחה עם מספר הקולות הגבוה ביותר, הודחו. בתום ההצבעות לורנזו (161), קין (330) ואנדרי (374) היו עם מספר ההצבעות הגבוה ביותר והודחו.
משחקים > צוללות > מבחן ג'ק בקופסה

חמישה מתנדבים קיבלו ג'ק בקופסה שכללו משימות לביצוע. ג'ייקובן (130) קיבל יתרון במשחק הבא. ג'ואל (375) הודח. לכריסטיאן (087) ניתנה האפשרות להדיח שחקן אחד, והדיח את דאריוס (176). לשחקן 183 ניתנה האפשרות להדיח שני שחקנים, ובחר להדיח את אמבר (026) ודאש (141). לפאליסיה (229) ניתנה האפשרות להדיח שלושה שחקנים, ובחרה להדיח את ג'ייקובן (130), ריק (232) וסטפן (243).
משחקים > גולות

על סיום מטלה מוצלחת בזמן המיועד, צ'ופרו השחקנים בפיקניק שבו ישבו בזוגות. בסלים הוחבאו גולות, ולשחקנים נאמר שיריביהם למשחק הגולות יהיו האדם שאיתו הם עשו את הפיקניק שלהם.
משחקים > גולות > מבחן נאמנות

השחקנים הנותרים היו צריכים להחליט על קפטן, ובחרו בטיג'יי (182). לאחר מכן נאמר לטיג'יי (182) שהוא, לצד 19 אחרים בלבד יעבור לשחק במשחק החמישי, ושהמבחן הבא יהיה מבחן נאמנות. הקפטן חייב לבחור בעל ברית אחד מהקבוצה כדי להתקדם לצידו. בחירה זו מפעילה אפקט דומינו, שבו כל שחקן שנבחר בוחר אחר, ויוצר שרשרת של נאמנות. בתום המבחן מודחים 11 השחקנים שלא נבחרו.
משחקים > גשר הזכוכית

כדי להוסיף שכבה של אי-חיזוי למשחק, השחקנים קיבלו הוראה לבחור דובון ממנוף. כל דוב היה קשור למספר ספציפי נסתר, שאותו הם היו צריכים להקצות לשחקן אחר, מה שקבע את הרצף בו ישתתפו המתמודדים במשחק. לאחר בחירת הרצף, השחקנים התחילו במשחק אשר כלל גשר זכוכית המכיל 17 זוגות של אריחי זכוכית. כל סט של אריחים מייצג שני סוגי זכוכית: סוג אחד היה בטוח לעמוד עליו, השני לא. כל שחקן היה צריך ללבוש אפוד שהוקצה לו מספר ייחודי שנע בין 1 ל-20, והשחקנים עברו את הגשר בסדר עוקב תוך 30 דקות. בחירות שגויות על הגשר הובילו לחיסול.
משחקים > גשר הזכוכית > מבחן הקוביה

כל אחד מהשחקנים בתורו הטיל קובייה. לפני ההטלה, עליהם להחליט אם למנות את השם שלהם או את שמו של שחקן אחר. אם שחקן יטיל '6', האדם המועמד יודח. המבחן מפסיק כאשר 3 שחקנים מודחים. השחקנים בחרו במאי (287) כמנהיגה, וכתוצאה מכך, מאי (287) נבחרה להיות הראשונה להטיל את הקוביות.
משחקים > מעגל האמון

השחקנים יושבים ליד שולחנות כתיבה במעגל עם פודיום באמצע עם קופסת מתנה, בעוד שהם מכסים את עיניהם. כאשר עובדי ההפקה מקישים על כתף השחקן, השחקן מסיר בחשאי את כיסוי העיניים שלו, מרים את קופסת המתנה, מניח אותה על שולחנו של שחקן אחר שאותו הם רוצים להדיח, חוזר לשולחן שלו ומחזיר את כיסוי העיניים שלו. לאחר מכן כולם מסירים את כיסוי העיניים שלהם והשחקן יכול לנחש מי הניח את הקופסה על שולחנו. אם הם מנחשים נכון, מי שהעניק את המתנה מודח; אם הם מנחשים לא נכון, הם בעצמם מודחים.
משחקים > מעגל האמון > מבחן הכפתורים

כל שלושת השחקנים זכו למשתה ליד שולחן ארוחת ערב בצורת משולש. באמצע השולחן, היה פודיום עם שלושה כפתורים, וכל שחקן היה חייב ללחוץ על כפתור. כאשר לוחצים על כפתור, הוא יאיר בצבע אחר. אם הכפתור זוהר בירוק, השחקן עובר אוטומטית את המבחן ויכול לקחת איתו שחקן אחר. אם זה זוהר באפור, שום תוצאה לא תתרחש. אם הוא זוהר באדום, השחקן מודח והשניים האחרים עולים לגמר. סאם (016) לחץ על הכפתור המרובע, שהאיר באדום, וכתוצאה מכך סאם (016) הודח ומאי (287) ופיל (451) עלו לגמר אתגר הדיונון.
משחקים > אבן, נייר ומספריים

בזירה בצורת דיונון, שני השחקנים חייבים לעמוד על עיניו של הדיונון. בחלק העליון והתחתון של הזירה, יש כספת וקופסת מפתחות. שני השחקנים שיחקו במשחק של אבן, נייר ומספריים. השחקן המנצח בסיבוב חייב ללכת לבחור מפתח מהקופסה ולנסות לפתוח את הכספת. אם המפתח של השחקן לא פותח את הכספת, המשחק ממשיך. השחקן שיבחר את המפתח הנכון ויפתח את הכספת, ינצח ב"אתגר הדיונון". בסוף המשחק, מאי (287) פתחה את הכספת, והפכה למנצחת של "אתגר הדיונון".